Haltepunkt Beringerfeld

**Haltepungt Beringerfäld** (amtlich **Hp Beringerfeld**) isch èn Haltepungt vo dè Gmaand Beringè im Bezirk Obberchläggi vum Kanton Schaffuusè. Bi dè Inbedrybnaam vo dè S-Baan Schaffuusè uff èm Hochrhybaan-Abschnitt Ärzingè (Baddè)–Schaffuusè isch dè Hp Beringerfäld als einzigschti Station im Chläggi neu dèzuè gmacht worrè.

## Laag

Dè Haltepungt lyt näbbè dè H 14, wo dè Chläggi übber diè sognennti *Beringer Ängi* mit èm Schaffuuser Hochrhybeggi vobindèt. D Station lyt am Oschtrand vum Dorf Beringè un öppè 300 m weschtlich vum Woonblatz Beringer Ängi.

## Gschichtè
Am 5. Oktobèr 2013 isch dè Uusbau vo dè Baanschtrèggi zwüschè Ärzingè un Schaffhuusè fèrtig gsi un im Bedryb übbergää worrè: D Strèggi isch zwǜschè Ärzingè un Schaffuusè elegtrifizyrt worrè. Sitdèm vokeerèd zwǜschè Schaffuusè un Ärzingè d Züüg vo dè Schaffuuser S-Baan im Halbschtundètagt mit Halt an alle Stationè. D Yfüürig vo dè S-Baan hèt zum Neubau vom Haltepungt Beringerfäld gfüürt. S nötige Potential an Passagyr hèt mò im Neubaugebièt gsää, wo sich zwüschèm früènèrè öschtlichè Dorfrand vo Beringè un èm Woonblatz Beringer Ängi etablyrt hèt un sich übber öppè 650 m a dè Südhaaldè vum Beringer Randè hyyzièt. S Induschtryareal vu Beringè bringt mit sini Beruèfspendler im Hp zuèsätzlichs Potential aa Passagyr.    

## Infraschtruktur

Dè Hp Beringerfäld isch mit folgendè Komponäntè baut worrè:
* 2 Sitèperron, gegèübber vonènand am Gleis 1 un 2
* 2 Wartehüsli, je eins uff beidè Perron
* 1 Personèunterfüürig für s Perron am Gleis 2
* 1 Baanunterfüürig
* 1 Veloabschtellblatz.

### Gleisaalaag

Am Gleis 1 lyt dè Huusperron uff dè Haaldèsitè, gègèübber lyt dè Perron am Gleis 2 uff dè Fäldsitè.
Dè Hp Beringerfäld wörd übber s Beringer Stellwärch fèrngschtüèrèt. Am Weschtänd vo dè Perrons stän diè öschtlichè Yfaarts-Vorsignaal vum Beringer Baanhof nõch DB-Bauart in Form vo Ks-Signaal. Dè Strèggèabschnitt zwüschè Schaffuusè un Beringè isch für dè Gleiswèchslbedryb ygrichtet, dõrum sin a beidè Gleis bim Beringerfäld Vorsignaal inschtallyrt.
Baanübbergäng hèts im Beringerfäld keini, dè Zuègang zum Gleis 2 wörd übber d Unterfüürig gwôrleischtet.

### Hochbautè

S git im Hp Beringerfäld nu zwei Bautè un sèll sin diè beidè Wartehüsli.

## Vokeer
### Baanvokeer
Sit èm Dezèmber 2013 vokeert d Schaffuuser S-Baan zwǜschè Schaffuusè un Ärzingè mit Halt im Beringerfäld im Halbschtundètagt. Durch è zuèsätzlichi S-Baan-Linniè Bf Schaffuusè - Bf Beringè Baddischè Baanhof isch dè Service im Hp Beringerfäld uff èn Vyrtelschtundètagt vodichtet worrè.

* RB Schaffuusè – **Hp Beringerfäld** – Ärzingè (SBB GmbH/Thurbo) halbschtündlich

* RB Schaffuusè – **Hp Beringerfäld** – Beringer Baanhof (SBB GmbH/Thurbo) halbschtündlich

D Züüg vom Interregio-Exprèss Basl Bad Bf-Bhf. Friddrichshaffè uff dè DB-Linniè *IRE 3* passyrèd dè Hp im Beringerfäld ooni Halt.

### Autobusvokeer
A dè H 14 git s è Bushalteschtell vo dè Buslinniè 21 vo dè Vokeersbedryb Schaffuusè.

## Literadur
* *Schienennetz Schweiz.* Usègää 1980 vum Generalsekretariat SBB. Bèrn 1980.
* Hans G. Wägli: *Schienennetz Schweiz und Bahnprofil Schweiz CH+.* AS Volaag, Züri 2010, ISBN 978-3-909111-74-9.
* Jürg Zimmermann: *125 Jahre deutsche Bahn auf Schaffhauser Boden.* Volaag Peter Meili, Schaffuusè 1988, ISBN 3-85805-143-8.
* Rainer Gerber: *125 Jahre Basel–Waldshut: Jubiläum der Eisenbahn am Hochrhein.* Ysèbaa-Kuryr Volaag, Fryburg 1981, ISBN 3-88255-789-3
* Hans Wolfgang Scharf: *Die Eisenbahn am Hochrhein.* Band 1: *Von Basel zum Bodensee 1840–1939* (= *Südweschtdütschi Ysèbaagschichtè,* Band 4). Ysèbaa-Kuryr Volaag, Fryburg 1993, ISBN 3-88255-755-9.
* Hans Wolfgang Scharf: *Die Eisenbahn am Hochrhein.* Band 2: *Von Basel zum Bodensee 1939–1992* (= Südweschtdütschi Ysèbaagschichtè, Band 5). Ysèbaa-Kuryr Volaag, Fryburg 1993, ISBN 3-88255-756-7.

## Weblinggs

## Einzelnõchwyys